Drie sterf ná trok e-tol-pilaar trefFoto’s: Verskaf Drie mense is Donderdagoggend dood en een is in ŉ kritieke toestand nadat ŉ vragmotor ŉ pilaar van ŉ oorhoofse e-tolhek op die R21-snelweg in Kempton Park getref het. Volgens Santi Steinmann, ŉ woordvoerder van Netcare 911, het die ongeluk omstreeks 02:30 plaasgevind. “Nooddienswerkers moes teen die vragmotor se wrak opklim om te bepaal hoeveel mense in die kajuit was,” het Steinmann gesê. “ŉ Man, vrou en babadogtertjie was reeds dood toe paramedici die slagoffers ondersoek het. ŉ Vierjarige meisie is in ŉ kritieke toestand aangetref.” Die slagoffers se liggame was in die wrak vasgekeer en moes deur die brandweer uitgesny word. Die meisie is met ŉ helikopter na ŉ nabygeleë hospitaal geneem vir verdere behandeling. Die oorsaak van die ongeluk word deur die polisie ondersoek.